  Майя Бывальцева Ижкарын улон коркалэн люкетэз куашкам интые Удмуртиын улӥсьёс сяськаос но шудонъёс вае. Сяська керттэтъёсты но ӝуатэм сюсьтылъёсты Удмуртской но Октябрьлы 10 ар урамъёс вожысь кык интыысь адӟыны луэ. Пусъёмы, 11-тӥ но 12-тӥ шуркынмон Удмуртиын кайгырон нуналъёсын ялэмын. Ижкарын улӥсьёс куашкам корка доры сяськаос но шудонъёс ваё 16 фото Тодэ вайытом, Удмуртской урамысь 261 номеро укмыс этажъем коркалэсь сэрегысьтыз подъезд 9-тӥ шуркынмонэ 16 час 40 минут котырын куашказ. Нырысь-валысь чакланъёсъя, шимучыр чагыр эстӥськон пуштэмен сэрен кылдӥз. Спасательёс куашкам улысь сизьым адямилэсь мугоръёссэс поттӥзы. Газ гомӟон патерын улӥсь воргоронэз 10-тӥ шуркынмонэ ӝегатӥзы. Солы пумит Россиысь Уголовной кодекслэн 105-тӥ ёзэтэзлэн 2-тӥ люкетэныз пусъем йыружъя уголовной уж ӝутэмын (кык но солэсь тросгес адямиез трос калыклы кышкытлык вайись амалэн быдтон). Югдур сярысь иворъёсты лыдӟе «Ижкарын 9 этажъем коркалэн подъездэз куашказ» сюжетысь  